CELEX: 32015R1991
Language: et
Date: 2015-11-05 00:00:00
Title: Komisjoni rakendusmäärus (EL) 2015/1991, 5. november 2015, millega muudetakse määrust (EÜ) nr 555/2008, milles sätestatakse veinituru ühist korraldust käsitleva nõukogu määruse (EÜ) nr 479/2008 üksikasjalikud rakenduseeskirjad veinisektoris seoses toetusprogrammide, kolmandate riikidega kauplemise, tootmisvõimsuse ja kontrollidega

6.11.2015   
            
            
               ET
            
            
               Euroopa Liidu Teataja
            
            
               L 290/9
            
         KOMISJONI RAKENDUSMÄÄRUS (EL) 2015/1991,
   5. november 2015,
   millega muudetakse määrust (EÜ) nr 555/2008, milles sätestatakse veinituru ühist korraldust käsitleva nõukogu määruse (EÜ) nr 479/2008 üksikasjalikud rakenduseeskirjad veinisektoris seoses toetusprogrammide, kolmandate riikidega kauplemise, tootmisvõimsuse ja kontrollidega
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 70 ja artikli 145 lõiget 3,
   ning arvestades järgmist:
   
               (1)
            
            
               Määruse (EL) nr 1308/2013 II osa I jaotise III peatükis on sätestatud viinapuude istutuslubade andmise süsteemi kestuse, haldamise ja kontrolli eeskirjad, millega asendatakse istutusõiguste üleminekurežiim, mis on sätestatud nõukogu määruses (EÜ) nr 1234/2007 (2). Määrus sisaldab ka sätteid, millega antakse komisjonile õigus võtta vastu rakendusakte, mis käsitlevad kõnealuse süsteemi haldamist ja kontrolli. Vastavalt määruse (EL) nr 1308/2013 artikli 230 lõike 1 punkti b alapunktile ii kohaldatakse määruses (EÜ) nr 1234/2007 sätestatud istutusõiguste üleminekurežiimi kuni 31. detsembrini 2015.
            
         
               (2)
            
            
               Komisjoni määruse (EÜ) nr 555/2008 (3) IV jaotise II peatükis on esitatud istutusõiguste üleminekurežiimi eeskirjad ja täpsustatud liikmesriikide teavitamiskohustusi seoses režiimi rakendamisega. Võttes arvesse viinapuude istutuslubade andmise süsteemi kohaldamist alates 1. jaanuarist 2016 ja komisjoni rakendusmääruse (EL) 2015/561 (4) artiklis 11 sätestatud teavitamiskohustust seoses kõnealuse uue süsteemiga, on vaja täpsustada, milliste määruses (EÜ) nr 555/2008 sätestatud teatamiskohustuste kohaldamist jätkatakse 2016. aastal. Tagamaks, et komisjon saab kogu teabe, mis käsitleb istutusõiguste üleminekurežiimi kohaldamist ajavahemikus 1. augustist 2014 kuni 31. detsembrini 2015, ning et komisjonile esitatakse istutusõiguste ülevaade 31. detsembri 2015. aasta seisuga, et kontrollida määruse (EL) nr 1308/2013 artikli 68 kohaldamist, on vaja muuta ka aruandekuupäevi ja sätestada teatavate teavitamiskohustuste lõpptähtaeg.
            
         
               (3)
            
            
               Määruse (EÜ) nr 555/2008 artiklis 61 ja artikli 65 lõikes 5 on sätestatud kasutatud ja kasutamata uusistutusõigustega seotud iga-aastase teavitamiskohustuse üksikasjad. Neid sätteid tuleb muuta, et kehtestada viimase teatise esitamise tähtaeg ja viimase teavitamiskohustusega hõlmatud periood.
            
         
               (4)
            
            
               Vastavalt määruse (EL) nr 1308/2013 artikli 230 lõike 1 punkti b alapunktile i kohaldatakse määruse (EL) nr 1234/2007 sätteid ebaseaduslike istanduste kohta niikaua, kuni asjaomased alad on välja juuritud. Seetõttu tuleks määruse (EÜ) nr 555/2008 IV jaotise I peatüki kohaldamist istutusõiguseta rajatud istanduste suhtes jätkata ka pärast 1. jaanuari 2016 selliste istutusõiguseta rajatud istanduste suhtes, mis on avastatud enne 31. detsembrit 2015 ja mis ei ole nimetatud kuupäevaks veel välja juuritud, kuni sellised alad on välja juuritud. Selleks et välistada teavitamiskohustused, mis ei ole enam asjakohased, ning selgitada tingimusi, mille korral ei ole liikmesriikidel enam kohustust esitada iga-aastaseid teatisi istutusõiguseta rajatud istanduste kohta, on vaja muuta määruse (EÜ) nr 555/2008 artiklit 58.
            
         
               (5)
            
            
               Määruse (EÜ) nr 555/2008 IV jaotise IV peatükis on esitatud viinapuude kasvuala ülevaate koostamise ja kasvuala mõõtmise eeskirjad. Artiklis 74 on sätestatud piirkondade ülevaate ja istutusõigusega seotud iga-aastase teavitamiskohustuse üksikasjad. Kõnealust sätet tuleb muuta, et kehtestada tähtaeg viimase teatise esitamiseks istutusõiguste ülevaate ja peamiste veiniviinamarjasortide ülevaate kohta ning et määrata kindlaks nende viimaste teatiste aruandekuupäev. Teabe saamiseks kõikide istutusõiguste kohta, mida saaks pärast 1. jaanuari 2016 vastavalt määruse (EL) nr 1308/2013 artiklile 68 lubadeks muuta, peaks kõnealune aruandekuupäev olema istutusõiguste üleminekurežiimi toimimise viimane kuupäev, st 31. detsember 2015. Lisaks ei peaks viimane teatis sisaldama viinamarjakasvatuspiirkondade ülevaadet, sest alates 1. jaanuarist 2016 on sellesisuline teatis asendatud rakendusmääruse (EL) 2015/561 artikli 11 lõike 1 punktis a osutatud teatisega.
            
         
               (6)
            
            
               Määrust (EÜ) nr 555/2008 tuleks seepärast vastavalt muuta.
            
         
               (7)
            
            
               Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 555/2008 muutmine
   Määrust (EÜ) nr 555/2008 muudetakse järgmiselt.
   
               1)
            
            
               Artikkel 58 asendatakse järgmisega:
               „Artikkel 58
               Teavitamine
               1.   Liikmesriigid teatavad komisjonile iga aasta 1. märtsiks alad, mille eest on tasutud rahaline karistus, ja tegelikult määratud rahaliste karistuste summad XIII lisa tabelis 1 sätestatud kujul. Samuti teatavad nad komisjonile õigusaktidest, millega nähakse ette kõnealused karistused.
               Kõnealune kohustus ei kehti enam nende liikmesriikide suhtes, kus ei ole enam istutusõiguseta rajatud istandusi, mida oleks vaja välja juurida.
               2.   Kui käesoleva määruse XIII lisa asjaomases tabelis ei ole märgitud teisiti, käsitlevad määruse (EÜ) nr 1234/2007 artikli 85c lõikes 3 ning artikli 188a lõigetes 1 ja 2 osutatud teatised eelmist veiniaastat.
               Hilisem iga-aastane teave esitatakse käesoleva määruse XIII lisa tabelites 3 ja 7 sätestatud kujul.
               3.   Liikmesriigid võivad valida, kas esitada lõigetes 1 ja 2 osutatud teatistes piirkondi käsitlevad üksikasjad või mitte.”
            
         
               2)
            
            
               Artikkel 61 asendatakse järgmisega:
               „Artikkel 61
               Liikmesriikide teavitamiskohustus seoses uusistutusõigusega
               Liikmesriigid esitavad komisjonile 1. märtsiks 2016 järgmise teabe ajavahemiku kohta 1. augustist 2014 kuni 31. detsembrini 2015:
               
                           a)
                        
                        
                           ala üldpindala, mille jaoks on antud artikli 60 lõigete 1, 2 ja 3 kohaselt uusistutusõigusi; ning
                        
                     
                           b)
                        
                        
                           ala üldpindala, mille jaoks on kumulatiivselt antud määruse (EÜ) nr 1234/2007 artikli 85h kohaselt uusistutusõigusi; kui liikmesriik kasutab käesoleva määruse artikli 60 lõikes 6 sätestatud erandit, edastab ta selle asemel hinnangu kogu asjaomase piirkonna kohta, võttes aluseks tehtud seire tulemused.
                        
                     Kõnealune teatis esitatakse käesoleva määruse XIII lisa tabelis 8 sätestatud kujul.
               Liikmesriigid võivad valida, kas esitada teatises piirkondi käsitlevad üksikasjad või mitte.”
            
         
               3)
            
            
               Artikli 65 lõige 5 asendatakse järgmisega:
               „5.   Liikmesriigid esitavad 1. märtsiks 2016 komisjonile XIII lisa tabelis 9 sätestatud kujul järgmise teabe ajavahemiku kohta 1. augustist 2014 kuni 31. detsembrini 2015:
               
                           a)
                        
                        
                           varudesse eraldatud istutusõigused;
                        
                     
                           b)
                        
                        
                           varudest tasu eest või tasuta antud istutusõigused.”
                        
                     
         
               4)
            
            
               Artikkel 74 asendatakse järgmisega:
               „Artikkel 74
               Andmik
               Määruse (EL) nr 1308/2013 artikli 145 lõike 3 kohane ülevaade esitatakse 1. märtsiks 2016 ja selles sisalduvad andmed tuleb esitada 31. detsembri 2015. aasta seisuga.
               Ülevaade sisaldab käesoleva määruse XIII lisa tabelites 15 ja 16 täpsustatud teavet. Liikmesriigid võivad valida, kas esitada teatises piirkondi käsitlevad üksikasjad või mitte.”
            
         
               5)
            
            
               XIII lisa tabel 14 jäetakse välja.
            
         Artikkel 2
   Jõustumine ja kohaldamine
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2016.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 5. november 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 671.
   
      (2)  Nõukogu määrus (EÜ) nr 1234/2007, 22. oktoober 2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (ELT L 299, 16.11.2007, lk 1).
   
      (3)  Komisjoni määrus (EÜ) nr 555/2008, 27. juuni 2008, milles sätestatakse veinituru ühist korraldust käsitleva nõukogu määruse (EÜ) nr 479/2008 üksikasjalikud rakenduseeskirjad veinisektoris seoses toetusprogrammide, kolmandate riikidega kauplemise, tootmisvõimsuse ja kontrollidega (ELT L 170, 30.6.2008, lk 1).
   
      (4)  Komisjoni rakendusmäärus (EL) 2015/561, 7. aprill 2015, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad seoses viinapuude istutuslubade andmise süsteemiga (ELT L 93, 9.4.2015, lk 12).